Qed jitħassru dejjem aktar titjiriet madwar id-dinja b'kaġun tal-firxa rapida tal-varjant Omicron tal-Covid-19 – bis-sitwazzjoni tikkonferma l-ġimgħa miżerabbli għal eluf kbar ta' nies li jixtiequ jivvjaġġaw f'dawn il-jiem ta' festa. Matul il-ġurnata tħassru 'il fuq minn 1,400 titjira b'effett partikulari għad-destinazzjonijiet fiċ-Ċina u l-Istati Uniti. Il-konfużjoni u kaos ( dovuti għall-Covid) fis-settur tal-ivvjaġġar qed jidhru ċari skont l-informazzjoni provduta mill- FlightAware data tracking website . Kelliema għal-linji tal-ajru Amerikani qalu dan l-istat kbir ta' konfużjoni hu dovut ukoll għall-membri tal-ekwipaġġi li qed jittestjaw pożittiv għall-virus u membri oħra li huma kostretti li jgħixu fi kwarantina minħabba kuntatti mal-kollegi infettati. L-awtoritajiet f'Hong Kong qed jipprojbixxu t-titjiriet kollha tal-linja Koeran Air, tal-Korea t'Isfel, għal ġimgħatejn. Dan wara li nstabu l-każi pożittivi fost il-passiġġieri li waslu f'Hong Kong bit-titjiriet ta' din il-linja. Fi żvilupp separat, l-awtoritajiet fl-Istati Uniti qed isegwu bir-reqqa l-aħħar movimenti ta' bastimenti tal-cruises fejn feġġew sitwazzjonijiet tal-Covid huma u jbaħħru ftit 'il hinn mill-pajjiż. Intant, xi rapporti qalu li wħud minn dawn il-bastimenti ma tħallewx jidħlu l-port fir-reġjun tal-Karibew. Fl-aħħar sigħat il-każi tal-Covid komplew bl-ispinta li qabdu fid-diversi pajjiżi fid-dinja u fejn, fil-parti kbira, qed ikunu xprunati mill-varjant Omicron li feġġ f'Novembru fl-Afrika t'Isfel. U għalkemm l-aħħar riċerka qed tindika li l-Omicron mhux daqstant qalil bħall-varjanti preċedenti tal-Covid, ix-xjenzati huma inkwetati dwar l-ammonti 'inkredibbli' ta' infezzjonijiet bl-Omicron li qed ifeġġu fi żmien qasir u li huma ta' theddida gravi għas-servizzi tas-saħħa.